**Kommissorium for risikoudvalget i Hvidbjerg Bank**

**1. Konstituering, formål**

I henhold til lov om finansiel virksomhed § 80 b og bestyrelsens forretningsorden har bestyrelsen nedsat et udvalg under bestyrelsen benævnt risikoudvalget.

Dette kommissorium fastsætter risikoudvalgets opgaver og beføjelser.

Risikoudvalget forbereder bestyrelsens arbejde med henblik på at sikre, at bestyrelsen er bevidst om risici, når der træffes forretningsmæssige beslutninger i bestyrelsen.

Risikoudvalget ændrer ikke bestyrelsens ansvar eller beføjelser. Det er den samlede bestyrelse, der har ansvaret for styring af bankens risici, men udvalgets arbejde er et vigtigt led i det forberedende arbejde.

**2. Medlemmer**

Udvalgets medlemmer findes blandt bankens bestyrelsesmedlemmer.

Risikoudvalget skal bestå af 3 medlemmer, hvoraf den ene skal være bestyrelsesformanden.

**3. Møder**

Møder afholdes så ofte, som formanden for risikoudvalget finder det nødvendigt, dog mindst to gange om året. Ethvert medlem af risikoudvalget kan anmode om afholdelse af møde i risikoudvalget, når vedkommende finder det nødvendigt.

Andre medlemmer af bestyrelsen eller direktionen kan deltage i møderne på udvalgets anmodning. Afhængig af den konkrete dagsorden kan også eksterne personer på udvalgets anmodning deltage i behandling af emner på mødet.

Formanden for risikoudvalget udarbejder dagsorden. Dagsordenen for hvert møde udsendes til udvalgets medlemmer i rimelig tid før mødet. Formanden for risikoudvalget kan afkorte denne frist.

Risikoudvalget er beslutningsdygtigt, når alle medlemmer er til stede.

Beslutninger træffes med simpelt flertal. I tilfælde af stemmelighed har udvalgets formand den afgørende stemme.

Der udarbejdes referat af møderne.

Når udvalgets møder afholdes umiddelbart forud for et møde i bestyrelsen, kan formanden eller evt. næstformanden for udvalget afgive “foreløbige” mundtlige referater til bestyrelsen og eventuelt tillige fremkomme med indstillinger/anbefalinger.

**4. Risikoudvalgets opgaver**

I overensstemmelse med lov om finansiel virksomhed skal risikoudvalget forestå følgende:

4.1 Rådgive bestyrelsen om bankens overordnede nuværende og fremtidige risikoprofil og strategi.

4.2 Bistå bestyrelsen med at påse, at bestyrelsens risikostrategi implementeres korrekt i organisationen.

4.3 Vurdere om de finansielle produkter og tjenesteydelser, som banken handler med, er i overensstemmelse med bankens forretningsmodel og risikoprofil, herunder om ind­tjeningen på produkterne og tjenesteydelserne afspejler risiciene herved samt udarbejde forslag til afhjælpning, såfremt produkterne eller tjenesteydelserne og indtjeningen herved ikke er i overensstemmelse med bankens forretningsmodel og risikoprofil.

4.4 Vurdere om incitamenterne ved bankens aflønningsstruktur tager højde for bankens risici, kapital, likviditet og sandsynligheden samt tidspunktet for udbetaling af aflønningen.

**5. Ressourcer**

Risikoudvalget har mulighed for at udnytte alle de ressourcer, som udvalget skønner nødvendigt, herunder ekstern rådgivning.

**6. Adgang til information**

Risikoudvalget skal have adgang til al relevant information, herunder hos bankens risikostyringsfunktion/risikoansvarlige. Den risikoansvarliges årlige rapport sendes til risikoudvalget.

Risikoudvalget tager løbende stilling til typen, mængden og frekvensen af den information, som er nødvendig for udvalgets arbejde, og som derfor skal tilgå udvalget.

**7. Rapportering**

Risikoudvalget rapporterer og indstiller til bestyrelsen vedrørende de opgaver, der fremgår af dette kommissorium.

**8. Offentliggørelse**

På bankens hjemmeside offentliggøres risikoudvalgets

* Kommissorium
* Udvalgets væsentligste aktiviteter i årets løb og antallet af møder i udvalget, samt
* Navnene på medlemmerne af udvalget
* En oversigt over bestyrelsesmedlemmernes deltagelse i udvalgets møder

**9. Ændringer**

Ændringer i dette kommissorium kan til enhver tid vedtages med simpelt flertal i bestyrelsen.

**10. Evaluering**

Udvalget foretager årligt en evaluering af effektiviteten i sit arbejde med henblik på tilrettelæggelse af kommende periodes arbejde.

Hvidbjerg, den 21. april 2022

Henrik Hardboe Galsgaard Lars Jørgensen Lene Møbjerg Houe

 Formand næstformand

 Michael C. Tykgaard Stella L. Vestergaard Charlotte Harpøth